將赴雪峰示圭上人
作者：釋惟一
朝代：宋

paragraphs: 上人辭我去行脚，我亦早晚行脚去。
天涯海角或重逢，鉢飯莖虀又相聚。
自笑年登六十七，眼昏耳聵脚無力。
觸事無能只面牆，百千追悔有何益。
少壯學道宜加鞭，危亡不顧勇直前。
如一人與萬人敵，破堅挫銳成萬全。
放牛歸馬群務息，好是太平無事日。
塞北歸鴻截霧飛，江南野水連天碧。